Polisie red man tydens kapingKonst. Shuping (regs) saam met een van die verdagtes. Foto: SAPD Parate polisiebeamptes in Deben naby Kuruman in die Noord-Kaap het Donderdag ŉ kapingslagoffer gered en terselfdertyd drie vermeende kapers in hegtenis geneem. Kapt. Sergio Kock, woordvoerder van die polisie, het gesê die polisiebeamptes het in die vroeë oggendure ŉ verdagte motor in Voortrekkerstraat opgemerk. Hulle het die Toyota RunX-motor voorgekeer en die voertuig deursoek. Dit is toe dat die polisiebeamptes besef dat die 25-jarige bestuurder van die voertuig besig is om gekaap te word. “Die polisie het besef die drie mans wat saam met die bestuurder in die motor is, is verdagtes,” het Kock gesê. Hy het gesê twee vuurwapens is in die verdagtes se besit gevind. “Die drie verdagtes is in hegtenis geneem op aanklagte van kaping, ontvoering en die onwettige besit van vuurwapens,” het Kock gesê. Hulle sal binnekort in die Kuruman-landdroshof verskyn. Genl.maj. Johan Bean, bevelvoerder van die John Taolo Gaetsewe-polisiegroepering, het die beamptes geloof vir hul vinnige optrede wat tot die inhegtenisnemings gelei het.